মায়ামির মেসিময় জয়
খেলা শুরু হতে না হতেই বিপদে ইন্টার মায়ামি। নিজেদের জালেই বল পাঠালেন ডিফেন্ডার ফ্র্যাঙ্কো নেগ্রি। তবে লিওনেল মেসি নামের ত্রাতা তো একজন আছেনই! দ্রুতই তিনি নিজের ভূমিকা পালন করতে শুরু করলেন। শুরুর ধাক্কা সামলে দারুণ জয় আদায় করে নিল ইন্টার মায়ামি।মেজর লিগ সকারের ম্যাচে বাংলাদেশ সময় রোববার সকালে ন্যাশভিল এসসিকে ৩-১ গোলে হারায় ইন্টার মায়ামি। দলের তিনটি গোলেই অবদান মেসির। নিজে দুটি গোল করেন মায়ামি অধিনায়ক, তার কর্নারে মাথা ছুঁইয়ে বাকি গোলটি করেন সের্হিও বুসকেতস।সাত গোল নিয়ে লিগের গোল স্কোরারদের তালিকায় এখন সবার ওপরে মেসি। এছাড়া সহায়তা করেছেন তিনি ছয়টি গোলে। ২০১৬ সালের পর প্রথমবার কোনো ফুটবলার মৌসুমের প্রথম ছয় ম্যাচেই গোল করতে পারলেন। সব প্রতিযোগিতা মিলিয়ে এই মৌসুমে তার গোল এখন ৯টি, সহায়তা করেছেন ৮ গোলে।
মায়ামির মাঠে ম্যাচের দ্বিতীয় মিনিটেই এগিয়ে যায় ন্যাশভিল। কর্নার থেকে বল ক্লিয়ার করতে গিয়ে নিজেদের জালে বল পাঠান নেগ্রি। ডাইভ দিয়ে চেষ্টা করেও ঠেকাতে পারেননি গোলকিপার ড্রেক ক্যালেন্ডার।
৯ মিনিট পরই সেই গোল শোধ করে দেয় মায়ামি। লুইস সুয়ারেসের বুদ্ধিদীপ্ত টোকা থেকে বল পেয়ে দারুণ গতিতে বক্সে ঢুকে এক ডিফেন্ডারকে ছিটকে দিয়ে গোলে শট নেন মেসি। ন্যাশভিলের গোলকিপার তা ফিরিয়ে দেয়। ফিরতি বলে সুয়ারেস আবার পাস দেন মেসিকে। আর্জেন্টিনার বিশ্বকাপজয়ী অধিনায়ক এবার জালে বল পাঠাতে ভুল করেননি।৩৯তম মিনিটে মেসির মাপা কর্নার কিকে দারুণ হেড করে মায়ামিকে এগিয়ে নেন বুসকেতস। দুই দলই পরে আক্রমণ করে বেশ কিছু। কয়েক দফায় মায়ামিকে রক্ষা করেন গোলকিপার ক্যালেন্ডার। ৮১তম মিনিটে পেনাল্টি থেকে গোল করে দলের জয় নিশ্চিত করে দেন মেসি।মৌসুমে প্রথমবার লিগে টানা দুটি ম্যাচ জিততে পারল মায়ামি।জয়ের ম্যাচে অবশ্য একটা অস্বস্তি আছে মায়ামির। প্রথমার্ধের শেষ দিকে স্ট্রেচারে করে মাঠ ছাড়েন দিয়েগো গোমেস। দলের গুরুত্বপূর্ণ এই মিডফিল্ডারের চোটের অবস্থা জানার অপেক্ষায় আছে এখন দল।এই জয়ের পর মেজর লিগ সকারের ইস্টার্ন কনফারেন্সে এখন ১০ ম্যাচে ১৮ পয়েন্ট নিয়ে শীর্ষে মেসিরা। এক ম্যাচ কম খেলে ১৬ পয়েন্ট নিউ ইয়র্ক রেড বুলসের।

দুটি গোল করেছেন আর্জেন্টিনার বিশ্বকাপজয়ী তারকা, সহায়তা করেছেন আরও একটি গোলে।